**Čuvari baštine** - **Skrivena blaga mista moga**



Program **Čuvari baštine** pokrenut u tekućoj školskoj godini u organizaciji Centra izvrsnosti Splitsko-dalmatinske županije, predstavio se u antičkoj Saloni učeničkom konferencijom **Skrivena blaga mista moga**.

Konferenciju su otvorili **Blaženko Boban**, župan Splitsko-dalmatinske županije i ravnatelj Centra izvrsnosti SDŽ **Ivica Zelić izrazivši priznanje svim prisutnim sudionicima projekta.** Ravnatelj CI je istaknuo da su realizirali zacrtani cilj , a to je potaknuti škole na provođenje odgojno-obrazovnog procesa na malo drugačiji način, projektnom nastavom i istraživačkim pristupom. Školski timovi otkrivali su ‘Skrivena blaga mista svoga’ i tako razvijali čitav set kompetencija nužnih za današnji, moderan svijet.

I naša škola je sudjelovala s projektom **Bunari i česme u mome mistu**. Učiteljica **Dubravka Mišadin** i učenici **2.d** razreda su istraživali tijekom proteklih mjeseci kako su se stanovnici Solina snabdijevali vodom u prošlosti. Učenici su učili o važnosti očuvanja i poštivanja baštine na njima zanimljiv i zabavan način.

Na konferenciji je od mnoštva odličnih projekata najboljim proglašen projekt **Balature moga grada** u režiji učenika **Srednje škole Ivana Lucića iz Trogira.** Drugo mjesto je osvojila **OŠ Slatine** za projekt **Prizidnica srca moga**, a treće mjesto je pripalo **Zdravstvenoj školi Split** i projektu **Šumsko blago**.

Uz **Centar izvrsnosti Splitsko-dalmatinske županije** **(CI SDŽ),** kao nositelja u organizaciji učeničke konferencije su uključeni **Splitsko-dalmatinska županija, Arheološki muzej u Splitu, Javna ustanova u kulturi Zvonimir Solin, grad Solin**i **centar Lesnina** koji je osigurao nagradu kojom će pobjednički tim urediti dnevni boravak u svojoj školi.

Veselimo se daljnjoj suradnji s CI i uključivanju u nove projekte!

 Sanja Matić, pedagoginja